**МОТИВИ**

**към проекта на Закон за изменение и допълнение на Закона за животновъдството**

Законът за животновъдството (ЗЖ) е основният законов нормативен акт, регламентиращ правните отношения, свързани с организацията и управлението на животновъдното производство и на развъдната дейност като цяло, на предлагането на пазара на живи животни, сперма, яйцеклетки и ембриони, правата, задълженията и контролът върху физическите и юридически лица, осъществяващи горепосочените дейности, както и управлението и съхранението на генетичните ресурси в животновъдството.

С предлагания проект на закон се цели актуализация и прецизиране на някои от действащите норми и въвеждане на нови такива. Предвиждат се промени в посока синхронизиране с Европейското законодателство и по-конкретно с Регламент (ЕС) 1012/2016 на Европейския парламент и на Съвета от 8 юни 2016 година относно зоотехнически и генеалогични условия за развъждане, търговия и въвеждане в Съюза на чистопородни разплодни животни, хибридни разплодни свине и зародишни продукти от тях (ОВ L, 171 от 29.06.2016 г.), който влиза в сила от 1 ноември 2018 г.

Основен акцент в проекта на Закон за изменение и допълнение на ЗЖ са промените, свързани с условията и реда за признаване на развъдните организации, както и за одобрение на развъдните програми. С промените се предвижда разрешение за извършване на развъдна дейност да се издава на организации, които са признати за развъдни и имат одобрена развъдна програма. В проекта е предвидено подаване на едно общо заявление от страна на развъдната организация за признаване на организацията за развъдна и за одобряване на развъдната програма, в резултат на което се издава разрешение за извършване на развъдна дейност. В допълнение е премахнато и изискването за представяне на някои официални удостоверителни документи на хартиен носител, което е прилагано към настоящия момент, като същите се проверяват по служебен път.

Опитът през последните години наложи разписване на изискване за извършване на задължителна, предварителна проверка на място от Изпълнителната агенция по селекция и репродукция в животновъдството, след подаване на заявлението от развъдната организация и сформиране на комисията за неговото разглеждане. Тази промяна ще подобри контрола върху развъдната дейност и ще позволи преодоляване на съществуващи практики, като цялата процедура ще е с продължителност пет месеца, при четири към настоящия момент, с оглед извършването на задължителната физическа проверка на място и разглеждане на резултатите от нея.

В законопроекта са изброени случаите, в които министърът отказва да издаде разрешение, съобразно изискванията на Регламент (ЕС) 1012/2016. В предложената промяна са разписани по-подробно случаите, в които нова развъдна програма, с която се кандидатства за издаване на разрешение за извършване на развъдна дейност, застрашава изпълнението на вече одобрена развъдна програма на съществуваща организация.

Отчитайки продължителността на прилагане на вече одобрена развъдна програма, по настояване на развъдните организации за първи път с предложените изменения е предвидена процедура, която дава възможност за промяна на вече одобрена развъдна програма.

С промените е въведена възможност за частично отнемане на разрешението за извършване на развъдна дейност на организацията, при констатирани нарушения, когато същата осъществява селекция и репродукция със селскостопански животни с повече от една порода. Промяната ще даде възможност развъдното сдружение да продължи дейността си с останалите породи, като след отстраняване на пропуските за дадената порода, отново кандидатства за одобрение на развъдна програма.

За осигуряване на публичност и прозрачност на работата на развъдните организации Изпълнителната агенция по селекция и репродукция в животновъдството ще публикува информация за резултатите от контрола на биологичните, стопанските и продуктивните признаци - обект на селекция, както и на развъдната стойност на контролираните от тях животни. В допълнение, с цел минимизиране на грешките, свързани с отразяване на развъдния статус на животните под селекционен контрол в Интегрираната информационна система (ВетИС) на Българската агенция по безопасност на храните (БАБХ), се въвежда изискване за осъществяване на тази дейност от Изпълнителната агенция по селекция и репродукция в животновъдството, като същата се задължава да въвежда породността на животните.

Отчитайки важността на развъдната дейност и строгите изисквания при предлагане на пазара на ЕС на чистопородни и хибридни разплодни животни са предвидени и две нови административнонаказателни разпоредби по отношение на извършването на развъдната дейност.

Следва да се подчертае, че предложените промени няма да доведат до допълнителна финансова тежест за бюджета.

С проекта на решение не се транспонират норми на европейското законодателство, поради което не е изготвена и представена таблица за съответствието с правото на Европейския съюз.

**МИНИСТЪР-ПРЕДСЕДАТЕЛ:**

 **БОЙКО БОРИСОВ**